Venstre og Socialdemokraterne vil have udenrigsminister Anders Samuelsen til at afkræve Ruslands ambassadør en forklaring.

De er blevet beskyldt for at blande sig i både det amerikanske og britiske valg og generelt udnytte internettet til at udspionere fremmede stater, og nu bekræfter russerne så selv, at der er noget om snakken.

Sådan tolker flere danske politikere i hvert fald et opsigtsvækkende tweet fra Ruslands ambassade i Danmark.

Tweetet er et svar på en artikel i Berlingske, hvor chefen for Forsvarets Efterretningstjeneste, Lars Findsen, udtrykker bekymring for russisk indblanding i både de politiske beslutningsprocesser og et kommende folketingsvalg.

- Eftersom der ikke er nogen forskel i den russofobiske tilgang hos den danske regering og opposition, giver det ingen mening at blande sig i danske valg, lyder det.

Since there is no difference in russophobic approach between #DK Government and opposition, meddling into DK elections makes no sense https://t.co/0TIrvLqkx6 — Embassy of Russia, DK (@RusEmbDK) July 24, 2018

Tragikomisk

Venstres udenrigsordfører, Michael Aastrup, er forbløffet.

- Hvis ikke det var så alvorligt, så er det jo næsten ufrivilligt morsomt, siger han.

- Det afslører jo, at det ikke vil ligge dem fjernt at blande sig der, hvor det faktisk batter noget.

Bare lige et lille tip til Ruslands ambassade. Hvis man gerne vil prøve at overbevise os andre om, at man aldrig kunne finde på, at blande sig i valg, så er dette ikke måden....#dkpol https://t.co/LJVKicINnh — Michael Aastrup Jensen (@michaelaastrup) July 24, 2018

Samme udlægning har Socialdemokratiets europaordfører, Peter Hummelgaard:

- Enten har der siddet en medarbejder på den russiske ambassade, som har fået en skarp for meget til frokost og har syntes, at han eller hun har skullet være morsom. Den triste kendsgerning er jo nok i virkeligheden, at det er en indrømmelse af det, vi allesammen godt ved, nemlig at Rusland forsøger at varetage deres interesser gennem fremmede staters demokratiske valg.

- Vi ved så godt som sikkert, at det var det, der skete i USA. Vi ved med meget stor sikkerhed, at det er det, der sker i Ukraine, de baltiske lande og en lang række andre steder. Nogle mener sågar, at det fandt sted under den britiske brexit-afstemning, og derfor spærrer man jo virkelig øjnene op, når de skriver ud, at i Danmark kan det ikke svare sig, for der er alligevel skepsis imod russisk interessevaretagelse på både den ene og den anden side af fløjene i dansk politik, siger han.

Wow! Det er vist så tæt man kommer på en tilståelse af, at det er fast praksis for Rusland at blande sig i fremmede staters demokratiske valg. Sætter Dansk Folkepartis Ruslands-politik i perspektiv...endnu engang. #dkpol https://t.co/3QlWJ7UN1Q — Peter Hummelgaard (@PHummelgaard) July 24, 2018

Hos Dansk Folkeparti kalder udenrigsordfører og formanden for Udenrigspolitisk Nævn, Søren Espersen, det russiske tweet for underligt.

- Det er, som om han (den russiske ambassadør, red,) siger, at det betyder ikke noget i Danmark, for der er vi enige. Underforstået: Det betyder måske noget i andre lande. Jeg synes, det er et malplaceret tweet og også usædvanligt fra en diplomat i Danmark, siger han.

Vil have udenrigsministeren på banen

Både Venstre og Socialdemokraterne mener, at udenrigsminister Anders Samuelsen (LA) nu bør tage fat i den russiske ambassadør, Mikhail Vanin, for at få en uddybende forklaring på, hvad den russiske ambassade mener med tweetet.

Det har Mikhail Vanin indtil videre gjort i en pressemeddelelse udsendt sent tirsdag eftermiddag fem timer efter bemærkningen på Twitter. Her siger han blandt andet:

- Endnu en gang bliver Rusland beskyldt for ’højst sandsynligt’ at blande sig i alle mulige valg. Samtidig har rapporten fra den tyske efterretningstjeneste den 24. juli i Berlin klart fastslået, at den såkaldte ’indblanding’ fra russiske hackere i valget til Bundesdagen i 2017 ikke er blevet bekræftet.

- Jeg betragter det som ekstremt farligt, at spørgsmålet om såkaldt russisk indblanding i de danske valg bliver aktivt fremført af danske medier. Jeg tvivler på, at nogen vil være i stand til forståeligt at forklare betydningen af sådanne påståede handlinger.

TV 2 har forsøgt at få en kommentar fra Anders Samuelsen, men foreløbigt uden held.